**Glasnik SED: Muzejske zbirke neevropskih kultur v Sloveniji**

Muzeji opravljajo pomembno vlogo na področju varovanja premične kulturne dediščine. Med najpomembnejše naloge muzejev in njihovih strokovnjakov sodijo  zbiranje, urejanje in varstvo premične dediščine, dokumentiranje premičnih spomenikov, njihovo preučevanje in raziskovanje ter razstavljanje zbirk z različnim geografskim poreklom, med drugim tudi neevropskim. Naslednja številka Glasnika SED (60/1, 2020) bo namenjena analizi praks zbiranja in razstavljanja predmetov, ki so bili ne glede na njihov prvotni namen in poznejšo rabo izdelani oz. ustvarjeni izven Evrope, v Evropi pa so pogosto uvrščeni v t. i. neevropske ali izvenevropske zbirke. Tako nas zanimajo izvori prvih neevropskih zbirk, ki so se oblikovale v slovenskem prostoru, nastanki poznejših zbirk, pa tudi muzejske postavitve oz. razstave, ki na mnogovrstne načine pripovedujejo zgodbe ljudi iz različnih delov sveta. Osredinjamo se na vprašanja, kako so nastale takšne zbirke, kakšni so načrti in cilji muzejev z neevropskimi zbirkami, kako so se ti cilji v zgodovini/času spreminjali in kdo jih je določal. Posebej se želimo osrediniti na reprezentacijo tega gradiva v muzejskem prostoru v zadnjih sto letih in na pomen takšnih interpretacij v slovenskem prostoru ne samo za stroko, ampak tudi širšo javnost.

Članki lahko obravnavajo (ne pa nujno) naslednje sklope:

* poglobljena raziskava zbirk neevropskih predmetov v slovenskih muzejih
* interes slovenskih muzejev za zbiranje in razstavljanje neevropskih kultur in spreminjanje odnosa do teh kultur v zgodovini
* primerjave zbirateljskih praks v muzejskih institucijah
* percepcija kulturne dediščine neevropskih kultur v javnih institucijah
* restavracija predmetov glede na raznolikost izvirne izdelave in (ne)dostopnost materialov; raziskovanje odnosa do ohranjanja avtentičnega videza, pričevalnosti in vrednosti predmetov
* pridobivanje predmetov neevropskega izvora v preteklosti in danes
* zaposlovanje strokovnjakov z določenimi kvalifikacijah za izpolnjevanje muzejske dejavnosti z neevropskimi predmeti
* odzivi in odnosi javnosti ter popularizacija t. i. neevropskih zbirk v Sloveniji.

Na podlagi pridobljenih izkušenj in vpogleda v izbrano problematiko želimo s poglobljeno obravnavo prispevati k širjenju spoznavanja neevropskih kultur prek zbirk, ki so nastale na slovenskih tleh, in doprinesti k oblikovanju smernic za zbiranje, raziskovanje, reprezentiranje in razstavljanje neevropske kulturne dediščine.

Rok za oddajo povzetkov člankov je **1. september**, celotnih člankov pa **15. november 2019** na naslov: natasa.visocnik@guest.arnes.si in spoljak@zrc-sazu.si.